Die Wes-Kaapse onderwysdepartement het aangedui dat hy die Primêre Skool Redlands en die Ruigtevlei Primary School aan die einde van 2018 wil sluit.
Die departement het so aan Debbie Schäfer, Wes-Kaapse LUR vir onderwys, aanbeveel, sê Bronagh Casey, ’n woordvoerder van die departement.
“Wanneer al die administratiewe prosesse gefinaliseer is, sal ’n voorlegging opgestel word vir die LUR se oorweging. Alle insette sal in aanmerking geneem word.”
By navraag blyk dit dat talle ouers ontevrede is oor die voorgenome sluiting. Hulle is onder meer bekommerd oor die vervoer van kinders skool toe en dat iets soortgelyks aan die Rheenendal-busramp van 2011 kan gebeur omdat paaie in die gebied gevaarlik is. Altesaam 14 kinders en ’n busbestuurder is op 24 Augustus 2011 dood toe die bus waarin hulle gery het in die water by Kasat se Drif beland het.